Ela-Heigi Martis
Ela-Heigi Martis (20. august 1939 Võru – 21. aprill 2015) oli eesti museoloog. Ta lõpetas 1958. aastal Tallinna 10. Keskkooli ja 1964. aastal Tartu Riikliku Ülikooli ajaloolasena. Pärast ülikooli lõpetamist töötas ta mõnda aega Tartu Linnamuuseumis. Ta oli Tartu Ülikooli Ajaloo Muuseumi rajajaid ning selle direktor aastail 1979–2005. Tema juhtimisel kujunes muuseumist üks Tartu teaduse ja kultuuri keskusi ning turismimagneteid. Martis oli ka üks Tartu toomkiriku konserveerimise eestvedajaid.